Respublika oliy ta’lim kengashini tashkil etish chora-tadbirlari to‘g‘risida

O‘zbekiston Respublikasi Prezidentining “O‘zbekiston Respublikasi oliy ta’lim tizimini 2030-yilgacha rivojlantirish konsepsiyasini tasdiqlash to‘g‘risida” 2019-yil 8-oktabrdagi PF-5847-son Farmoniga muvofiq, shuningdek, oliy ta’lim tizimida ta’lim sifatini oshirish, sohadagi mavjud normativ-huquqiy bazani takomillashtirish, oliy ta’lim muassasalarining xalqaro nufuzini yanada oshirish va mamlakatda amalga oshirilayotgan keng qamrovli islohotlarda ularning faol ishtirokini ta’minlash maqsadida Vazirlar Mahkamasi qaror qiladi: 
 1. O‘zbekiston Respublikasi Prezidentining “O‘zbekiston Respublikasi oliy ta’lim tizimini 2030-yilgacha rivojlantirish konsepsiyasini tasdiqlash to‘g‘risida” 2019-yil 8-oktabrdagi PF-5847-son Farmoniga muvofiq O‘zbekiston Respublikasi Oliy va o‘rta maxsus ta’lim vazirligi huzuridagi Jamoatchilik kengashi hamda O‘zbekiston oliy ta’lim muassasalari rektorlari kengashi negizida nodavlat notijorat tashkilot shaklidagi Respublika oliy ta’lim kengashi (keyingi o‘rinlarda Kengash deb ataladi) tashkil etilganligi ma’lumot uchun qabul qilinsin.
 2. Quyidagilar Kengashning faoliyat yo‘nalishlari etib belgilansin:
 professor-o‘qituvchilar, talabalar o‘rtasida so‘rovlar o‘tkazish, jamoatchilik va ish beruvchilarning fikrini o‘rganish hamda ilg‘or xorijiy tajriba tahlili asosida oliy ta’lim sifatini oshirish, o‘quv dasturlarini takomillashtirish va zamonaviy pedagogik texnologiyalarni joriy etish yuzasidan asoslantirilgan takliflar ishlab chiqish;
 oliy ta’limni davlat tomonidan boshqarish tizimi samaradorligini, professor-o‘qituvchilar hamda talabalar uchun yaratilgan sharoitlar va ta’lim berishda qo‘llanilayotgan ta’lim-tarbiya usullarini tizimli tahlil qilib borish;
 ta’lim sifatni ta’minlash yuzasidan ta’sirchan jamoatchilik nazoratini o‘rnatish, bu borada ommaviy axborot vositalari va fuqarolik jamiyatining boshqa institutlari bilan yaqindan hamkorlik qilish;
 oliy ta’lim muassasalarining faoliyatida shaffoflik va xolislik tamoyillari to‘laqonli amal qilishini, korrupsiyaga sharoit yaratuvchi omillarning barvaqt oldini olish hamda bartaraf etishga qaratilgan kompleks chora-tadbirlarni ishlab chiqish va amalga oshirish bo‘yicha tavsiyalar ishlab chiqish;
 oliy ta’lim tizimida kadrlar tayyorlash, pedagog kadrlarni qayta tayyorlash, malakasini oshirish va ularning ilmiy-innovatsion faoliyatini rivojlantirish bo‘yicha ishlarni maqsadli tashkil etish yuzasidan takliflar ishlab chiqish;
 oliy ta’lim sohasida xalqaro hamkorlik natijadorligini tizimli tahlil qilib borish, qo‘shma ta’lim dasturlari samaradorligini baholash, hamkorlikning yangi shakllarini rivojlantirish, chet ellik professor-o‘qituvchilar va xorijdagi vatandoshlarni oliy ta’lim tizimiga keng jalb etish bo‘yicha asoslantirilgan takliflar ishlab chiqish;
 oliy ta’lim muassasalarining milliy va xalqaro reyting ko‘rsatkichlarini muntazam ravishda tahlil qilib borish va ularning yillik o‘sish dinamikasini ta’minlash bo‘yicha tashkiliy masalalarda ko‘maklashish;
 ilg‘or xorijiy tajribani o‘rganish asosida respublika oliy ta’lim muassasalarining faoliyati samaradorligini baholash va takomillashtirish asoslantirilgan takliflar ishlab chiqish;
 respublikadagi barcha oliy ta’lim muassasalari va rektorlarning mustaqil reytingini shakllantirish hamda ularning yillik o‘sish dinamikasini ta’minlash bo‘yicha tashkiliy masalalarda ko‘maklashish;
 oliy ta’lim muassasalari rektor lavozimlariga munosib nomzodlarni saralash hamda boshqaruv kadrlar zaxiralarini shakllantirish maqsadida “Rektorlar maktabi” tizimini yo‘lga qo‘yish.
 3. Quyidagilar:
 Respublika oliy ta’lim kengashi to‘g‘risidagi nizom 2-ilovaga;
 Respublika oliy ta’lim kengashi tarkibi 3-ilovaga muvofiq tasdiqlansin.
 5. Belgilansinki, Kengash yuridik shaxs maqomiga ega bo‘lgan nodavlat notijorat tashkiloti hisoblanadi. 
 oliy ta’lim sohasiga tegishli barcha normativ-huquqiy hujjatlar loyihalarini tizimida oliy ta’lim muassasalari bo‘lgan vazirlik va idoralar bilan kelishish bilan birga Kengash bilan ham kelishish amaliyoti joriy etiladi.
 6. Qoraqalpog‘iston Respublikasi Vazirlar Kengashi, viloyatlar va Toshkent shahar hokimliklari, tizimida oliy ta’lim muassasalari bo‘lgan vazirlik va idoralarga Kengash faoliyatini amalga oshirishga ko‘maklashish vazifasi yuklatilsin.
 7. Quyidagilar Kengash faoliyatini moliyalashtirish manbalari etib belgilansin:
 O‘zbekiston Respublikasi Oliy va o‘rta maxsus ta’lim vazirligining Oliy ta’lim muassasalarini rivojlantirish jamg‘armasi mablag‘lari;
 tizimida oliy ta’lim muassasalari bo‘lgan vazirlik va idoralarning mablag‘lari;
 jismoniy va yuridik shaxslarning homiylik xayriyalari;
 xalqaro moliya tashkilotlarining grantlari;
 qonunchilik hujjatlarida taqiqlanmagan boshqa manbalar.
 8. Respublika oliy ta’lim kengashi Toshkent shahar, Mirobod tumani, Temiryo‘lchilar ko‘chasi, 1-uy manzilidagi Toshkent davlat transport universiteti binosiga tekin foydalanish huquqi asosida joylashtirilsin.
 9. O‘zbekiston Respublikasi Oliy va o‘rta maxsus ta’lim vazirligi manfaatdor vazirliklar va idoralar bilan birgalikda o‘zlari qabul qilgan normativ-huquqiy hujjatlarni bir oy muddatda ushbu qarorga muvofiqlashtirsin.
 10. Mazkur qarorning bajarilishini nazorat qilish O‘zbekiston Respublikasi Bosh vazirining ijtimoiy rivojlantirish masalalari bo‘yicha o‘rinbosari A.A. Abduxakimov va O‘zbekiston Respublikasi oliy va o‘rta maxsus ta’lim vaziri I.U. Madjidov zimmasiga yuklansin.
 1. Mazkur Nizom Respublika oliy ta’lim kengashi (keyingi o‘rinlarda Kengash deb ataladi) maqomi, asosiy vazifalari, funksiyalari, vakolatlari va faoliyatini tashkil etish tartibini belgilaydi.
 2. Kengash yuridik shaxs maqomiga ega bo‘lgan nodavlat notijorat tashkilot hisoblanadi.
 Oliy ta’lim sohasiga tegishli barcha normativ-huquqiy hujjatlar loyihalari Kengash bilan kelishiladi.
 3. Kengash o‘z faoliyatida O‘zbekiston Respublikasi Konstitutsiyasi va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, O‘zbekiston Respublikasi Vazirlar Mahkamasining qarorlari va farmoyishlariga hamda ushbu Nizomga va boshqa qonunchilik hujjatlariga amal qiladi.
 4. Kengash tomonidan ishlab chiqilgan tavsiyalar respublikadagi barcha oliy ta’lim muassasalariga (filiallariga), manfaatdor markazlar va tashkilotlarga tatbiq etiladi.
 5. Kengash o‘z faoliyatini oshkoralik, kollegiallik, o‘zaro hurmat, teng huquqlilik, jamoatchilik fikrini hisobga olish, ijodiy hamfikrlilik tamoyillari asosida yuritadi.
 6. Kengash o‘z nomiga, muhr va shtamplariga hamda belgilangan tartibda O‘zbekiston Respublikasi Adliya vazirligidan ro‘yxatdan o‘tgan guvohnomaga, tegishli bankda o‘z milliy va valyuta hisob raqamlariga hamda boshqa o‘z faoliyatini amalga oshirish uchun zarur bo‘lgan atributika va rekvizitlariga ega.
 7. Kengashning rasmiy nomi:
 o‘zbek tilida — Respublika oliy ta’lim kengashi;
 rus tilida — Respublikanskiy sovet visshego obrazovaniya; 
 ingliz tilida — Republican Nigher Education Council.
 8. Kengash kotibiyati joylashgan er: Toshkent shahri, Mirobod tumani, Temiryo‘lchilar ko‘chasi 1-uy.
 9. Quyidagilar Kengashining faoliyat yo‘nalishlari hisoblanadi:
 professor-o‘qituvchilar, talabalar o‘rtasida so‘rovlar o‘tkazish, jamoatchilik va ish beruvchilarning fikrini o‘rganish hamda ilg‘or xorijiy tajriba tahlili asosida oliy ta’lim sifatini oshirish, o‘quv dasturlarini takomillashtirish va zamonaviy pedagogik texnologiyalarni joriy etish yuzasidan asoslantirilgan takliflar ishlab chiqish;
 oliy ta’limni davlat tomonidan boshqarish tizimi samaradorligini, professor-o‘qituvchilar hamda talabalar uchun yaratilgan sharoitlar va ta’lim berishda qo‘llanilayotgan ta’lim-tarbiya usullarini tizimli tahlil qilib borish;
 ta’lim sifatni ta’minlash yuzasidan ta’sirchan jamoatchilik nazoratini o‘rnatish, bu borada ommaviy axborot vositalari va fuqarolik jamiyatining boshqa institutlari bilan yaqindan hamkorlik qilish;
 oliy ta’lim muassasalarining faoliyatida shaffoflik va xolislik tamoyillari to‘laqonli amal qilishini, korrupsiyaga sharoit yaratuvchi omillarning barvaqt oldini olish hamda bartaraf etishga qaratilgan kompleks chora-tadbirlarni ishlab chiqish va amalga oshirish bo‘yicha tavsiyalar ishlab chiqish;
 oliy ta’lim tizimida kadrlar tayyorlash, pedagog kadrlarni qayta tayyorlash, malakasini oshirish va ularning ilmiy-innovatsion faoliyatini rivojlantirish bo‘yicha ishlarni maqsadli tashkil etish yuzasidan takliflar ishlab chiqish;
 oliy ta’lim sohasida xalqaro hamkorlik natijadorligini tizimli tahlil qilib borish, qo‘shma ta’lim dasturlari samaradorligini baholash, hamkorlikning yangi shakllarini rivojlantirish, chet ellik professor-o‘qituvchilar va xorijdagi vatandoshlarni oliy ta’lim tizimiga keng jalb etish bo‘yicha asoslantirilgan takliflar ishlab chiqish;
 oliy ta’lim muassasalarining milliy va xalqaro reyting ko‘rsatkichlarini muntazam ravishda tahlil qilib borish va ularning yillik o‘sish dinamikasini ta’minlash bo‘yicha tashkiliy masalalarda ko‘maklashish;
 ilg‘or xorijiy tajribani o‘rganish asosida respublika oliy ta’lim muassasalarining faoliyati samaradorligini baholash va takomillashtirish asoslantirilgan takliflar ishlab chiqish;
 respublikadagi barcha oliy ta’lim muassasalari va rektorlarning mustaqil reytingini shakllantirish hamda ularning yillik o‘sish dinamikasini ta’minlash bo‘yicha tashkiliy masalalarda ko‘maklashish;
 oliy ta’lim muassasalari rektor lavozimlariga munosib nomzodlarni saralash hamda boshqaruv kadrlar zaxiralarini shakllantirish maqsadida “Rektorlar maktabi” tizimini yo‘lga qo‘yish.
 10. Kengash o‘ziga yuklangan vazifalarni bajarish uchun quyidagi funksiyalarni amalga oshiradi:
 respublika, shuningdek xorijiy davlatlarning olimlari, vatandosh olimlar, mutaxassislar va ekspertlarni maslahatlar uchun jalb etadi;
 oliy ta’lim muassasalari faoliyatini joyida o‘rganadi, tahlil qiladi, o‘rganish natijalari bo‘yicha xulosa va takliflarni oliy ta’lim muassasasi, davlat organlari va tashkilotlariga kiritadi;
 oliy ta’lim tizimi faoliyatiga doir masalalar yuzasidan fuqarolar, nodavlat notijorat tashkilotlari va fuqarolik jamiyati boshqa institutlarining tashabbuslari hamda murojaatlarini ko‘rib chiqishda ishtirok etadi, shuningdek, ularning natijalari bo‘yicha takliflarni tizimida oliy ta’lim muassasalari bo‘lgan vazirlik va idoralarga kiritadi; 
 oliy ta’lim sohasidagi mavjud normativ-huquqiy hujjatlarni takomillashtirish bo‘yicha takliflar ishlab chiqadi va tizimida oliy ta’lim muassasalari bo‘lgan vazirlik va idoralarga kiritadi;
 davlat dasturlari loyihalari, tadbirlar rejalari va oliy ta’lim tizimiga taalluqli, shu jumladan, korrupsiyaga qarshi kurashish to‘g‘risidagi boshqa normativ-huquqiy hujjatlar loyihalarini ishlab chiqish yuzasidan asoslantirilgan takliflar tayyorlaydi, qabul qilingan dasturlarni amalga oshirishda o‘z vakolatlari doirasida ishtirok etadi;
 respublikada amalga oshirilayotgan ta’lim, ilmiy, innovatsion va boshqa ustuvor loyihalarni amalga oshirishda iqtisodiyotning real sektori bilan hamkorlik aloqalarini o‘rnatadi; 
 hududlarning mehnat resurslariga bo‘lgan ehtiyojlaridan kelib chiqib, oliy ta’lim muassasalarida bakalavriat ta’lim yo‘nalishlari va magistratura mutaxassisliklarini oqilona belgilash bo‘yicha takliflar ishlab chiqadi; 
 oliy ta’lim muassasalarida sog‘lom ishchanlik muhitini shakllantirish, qonuniylikni, yuksak huquqiy madaniyat va axloqiylikni ta’minlash, Vatanga sodiqlik ruhini va qonunlarga bo‘lgan hurmatni kuchaytirish, ijtimoiy, siyosiy, ruhiy va ma’naviy-ma’rifiy kamol toptirish, shuningdek, mazkur sohadagi ilmiy-ma’rifiy va o‘quv adabiyotlarini takomillashtirish bo‘yicha takliflar ishlab chiqadi;
 respublikada va xorijda keng jamoatchilikni oliy ta’lim faoliyatini isloh qilish bo‘yicha amalga oshirilayotgan tizimli chora-tadbirlar haqida muntazam ravishda xabardor qilish hamda mavjud muammolarni hal qilish va kamchiliklarni bartaraf etish yuzasidan takliflar tayyorlaydi;
 ilmiy-nazariy va ilmiy-amaliy konferensiyalar, seminarlar, forumlar, ko‘rgazmalar, simpozium, treninglar, master-klasslar, “davra suhbatlari” va boshqa tadbirlarni tashkil etadi;
 oliy ta’lim muassasalari o‘rtasida infratuzilmalar va intellektual mulk natijalaridan jamoaviy foydalanish bo‘yicha bilim va tajribalar almashish maydonini yo‘lga qo‘yadi hamda moddiy-texnik bazani kuchaytirish yuzasidan taklif va tavsiyalar ishlab chiqadi; 
 oliy ta’lim muassasalari faoliyatini ommaviy axborot vositalarida keng yoritish bo‘yicha bajarilayotgan ishlarning natijalarini tahlil qilish, ularning samaradorligini oshirish va mavjud kamchiliklarni bartaraf etish yuzasidan takliflar ishlab chiqadi; 
 Kengashga yuklatilgan vazifalarni bajarishda nodavlat notijorat tashkilotlari, ommaviy axborot vositalari, fuqarolik jamiyatining boshqa institutlari hamda fuqarolar bilan hamkorlik qiladi.
 Kengash qonunchilik hujjatlariga muvofiq boshqa funksiyalarni ham amalga oshirishi mumkin.
 11. Kengash o‘z zimmasiga yuklatilgan vazifalar va funksiyalarni bajarish uchun quyidagi huquqlarga ega:
 O‘zbekiston Respublikasi Oliy va o‘rta maxsus ta’lim vazirligining Hay’at majlislari va boshqa tadbirlari to‘g‘risidagi axborotni oldindan olish hamda mazkur tadbirlarda ishtirok etish;
 oliy ta’lim muassasalarining binolari (xonalari) va boshqa obyektlaridan foydalanish samaradorligini o‘rganish;
 oliy ta’lim muassasalari rahbarlariga Kengash vakolatiga kiradigan masalalar yuzasidan takliflar kiritish;
 respublikadagi barcha oliy ta’lim muassasalari va rektorlarning mustaqil reytingini shakllantirish;
 oliy ta’lim muassasalari rektor lavozimlariga boshqaruv kadrlar zaxiralarini shakllantirish va “Rektorlar maktabi” loyihasi bitiruvchilarini boshqaruv lavozimlariga tavsiya etish;
 tizimida oliy ta’lim muassasalari bo‘lgan vazirlik va idoralarning ta’lim faoliyati samaradorligini oshirishga qaratilgan asoslantirilgan takliflar ishlab chiqish uchun zarur bo‘lgan axborot, statistika va boshqa tahliliy materiallarni belgilangan tartibda olish; 
 oliy ta’lim sohasidagi norma ijodkorligi faoliyatiga, shuningdek, normativ-huquqiy hujjatlar loyihalarining muhokamasida jamoatchilik va ekspertlar ishtirokini ta’minlash;
 oliy ta’lim muassasalari bakalavriat va magistratura talabalari, doktorantlari hamda professor-o‘qituvchilarni qo‘llab-quvvatlash bo‘yicha takliflar kiritish;
 tashkilotlar va fuqarolarga oliy ta’lim faoliyati bo‘yicha maslahat va axborot xizmatlarini ko‘rsatish; 
 Kengash majlislarida muhokama qilinadigan masalalarni yoritish bo‘yicha ommaviy axborot vositalari bilan hamkorlik qilish.
 Kengash qonunchilik hujjatlariga muvofiq boshqa huquqlarga ham ega bo‘lishi mumkin.
 12. Kengash o‘z faoliyatini amalga oshirishda:
 qonunchilik hujjatlariga so‘zsiz rioya qiladi;
 jamoatchilik nazorati to‘g‘risidagi qonunchilik hujjatlari talablariga so‘zsiz rioya qiladi;
 o‘z faoliyatining natijalari yuzasidan hisobot yuritadi;
 jamoatchilik nazoratini amalga oshirish jarayonida olingan axborot, agar bunday axborotni tarqatish qonunchilik hujjatlari bilan cheklangan bo‘lsa, maxfiylik tartibotiga rioya qiladi.
 Kengash zimmasida qonunchilik hujjatlariga muvofiq boshqa majburiyatlar ham bo‘lishi mumkin.
 13. Kengash rais, rais o‘rinbosari, kotibiyat va Kengash a’zolaridan iborat tarkibda faoliyat yuritadi.
 14. Kengash tarkibiga, qoida tariqasida, oliy ta’lim muassasalari rektorlari, O‘zbekiston Respublikasi Fanlar akademiyasining a’zolari, oliy ta’lim tizimida yoki sohalar bo‘yicha ishlab chiqarishda yuksak tajribaga ega bo‘lgan mutaxassislar, xizmat faoliyatida yuksak natijalarga erishgan mehnat faxriylari, ijodkor va ziyolilar, katta amaliy tajribaga ega obro‘-e’tiborli fuqarolar, ommaviy axborot vositalari va fuqarolik jamiyatining boshqa institutlari vakillari kiritiladi. 
 15. Kengash tarkibi Vazirlar Mahkamasi tomonidan tasdiqlanadi. Zarur hollarda, majlisda ishtirok etgan Kengash a’zolarining ko‘pchilik ovozi bilan uning tarkibiga o‘zgartirish va qo‘shimchalar kiritilishi mumkin.
 Bunda, Kengash a’zolari tarkibiga kiritilgan o‘zgartirish va qo‘shimchalar haqida ommaviy axborot vositalarida e’lon qilinishi lozim.
 16. Quyidagi holatlarda Kengash raisi, rais o‘rinbosari va a’zolari uning tarkibidan chiqarilishi mumkin:
 Kengash tarkibidan chiqish to‘g‘risida ariza taqdim etganda;
 Kengash majlislarida muntazam ravishda ishtirok etmaganda, mazkur Nizomning 12-bandida nazarda tutilgan majburiyatlar bajarilmaganda;
 ularga nisbatan chiqarilgan sudning qonuniy hukmi kuchga kirganda;
 vafot etganda, shuningdek, sudning qonuniy kuchga kirgan hal qiluv qarori asosida;
 qonunchilik hujjatlarda nazarda tutilgan boshqa holatlarda.
 17. Kengash tarkibi to‘g‘risidagi ma’lumotlar va unga kiritilgan o‘zgartirishlar ular tasdiqlangan vaqtdan boshlab 5 kun ichida Kengashning rasmiy veb-saytida e’lon qilinadi.
 18. Kengash raisi:
 Kengash faoliyatiga umumiy rahbarlikni amalga oshiradi;
 Kengash majlislarini chaqiradi va kun tartibini belgilaydi;
 Kengash majlislarida raislik qiladi;
 Kengash ish rejasini, majlisi bayonnomasini va boshqa hujjatlarini tasdiqlaydi;
 Kengash qarorlarining ijrosi ustidan nazoratni ta’minlaydi;
 Kengash a’zolarining zimmasiga yuklatilgan vazifalar bajarilishini muvofiqlashtiradi;
 Kengash qarorlarining bajarilishi yuzasidan tizimida oliy ta’lim muassasalari bo‘lgan vazirlik va idoralar bilan hamkorlik qiladi;
 Kengash yig‘ilishi, kotibiyati hamda Kengashning mazkur nizomda belgilangan maqsadlar doirasida mablag‘ va vositalarini tasarruf qiladi;
 Kengash yig‘ilishi oldida hisobot beradi.
 Kengash raisi Kengashning samarali ishini ta’minlash bo‘yicha boshqa vakolatlarni amalga oshiradi.
 19. Kengash raisi bo‘lmagan taqdirda, uning vakolatlarini Kengash raisining o‘rinbosari bajaradi.
 20. Kengash raisining o‘rinbosari:
 Kengash raisi bo‘lmaganda Kengashning majlislarida raislik qiladi;
 Kengash qarorlari ijrosini nazorat qilish bo‘yicha ishlarni tashkil etadi;
 jismoniy va yuridik shaxslarning vakillarini qabul qiladi, shuningdek, Kengash faoliyatiga taalluqli murojaatlarni ko‘rib chiqish bo‘yicha ishlarni tashkil etadi.
 Kengash raisi o‘rinbosari Kengashning samarali ishini ta’minlash bo‘yicha boshqa vakolatlarni amalga oshiradi.
 21. Kengash kotibiyati:
 Kengash faoliyatini uslubiy, tashkiliy-huquqiy va tashkiliy-texnik jihatdan ta’minlash masalalarini hal qiladi;
 Kengashning navbatdagi majlisiga barcha zarur materiallar o‘z vaqtida tayyorlanishini ta’minlaydi, tizimida oliy ta’lim muassasalari bo‘lgan vazirlik va idoralardan zarur hujjatlar va ma’lumotlarni so‘rab oladi;
 kun tartibiga muvofiq Kengash majlislari o‘tkazilishini tashkil etadi;
 Kengash o‘tkaziladigan sana, joy va taklif etiladigan shaxslar ro‘yxatini Kengash raisi bilan kelishadi;
 Kengash a’zolarini va taklif etilgan shaxslarni Kengash majlisi o‘tkaziladigan joy, sana va vaqt haqida xabardor qiladi;
 Kengash qarorlari ijro etilishi ustidan monitoring olib boradi va uning natijalarini Kengash majlisida ko‘rib chiqish bo‘yicha takliflar kiritadi;
 Kengash majlisining bayonnomasini rasmiylashtiradi va tasdiqlangan bayonnomaning Kengash a’zolari hamda boshqa manfaatdor shaxslarga jo‘natilishini ta’minlaydi.
 Kengash kotibiyati Kengashning samarali faoliyat yuritishini ta’minlash bo‘yicha boshqa vakolatlarni amalga oshiradi.
 22. Kengash a’zolari o‘z majlislarida ko‘rib chiqiladigan masalalarni muhokama qilish va hal qilishda o‘z vakolatini boshqalarga o‘tkazish huquqiga ega emas.
 Kengash majlisida ishtirok etish imkoni bo‘lmagan holatlarda, uning a’zosi majlis kun tartibidagi masalalar bo‘yicha o‘z fikrini yozma shaklda yuborishi mumkin. Bunda, uning fikri Kengash majlisida ko‘rib chiqiladi va ovoz berishda hisobga olinadi.
 Kengash a’zolari:
 o‘z zimmasiga yuklangan vazifalarni bajarish uchun O‘zbekiston Respublikasi Oliy va o‘rta maxsus ta’lim vazirligi tomonidan tashkil etiladigan Hay’at majlislarida va boshqa ommaviy tadbirlarda ishtirok etadi;
 Kengash ish rejalarining loyihalarini tayyorlashda, ularni Kengashda ko‘rib chiqishda va tasdiqlangan ish rejalari bajarilishda faol ishtirok etadi;
 tizimida oliy ta’lim muassasalari bo‘lgan vazirlik va idoralar faoliyatining samaradorligini oshirish bo‘yicha takliflar va tavsiyalarni ishlab chiqish hamda amalga oshirishda qatnashadi;
 oliy ta’lim muassasalari xodimlari, jamoatchilik vakillari bilan uchrashuvlar o‘tkazadi va ularning huquqlari, erkinliklari hamda qonuniy manfaatlarini ta’minlash bo‘yicha takliflarni Kengashga kiritadi;
 Kengash kun tartibiga kiritilgan masalalar yuzasidan tahliliy materiallar tayyorlashda ishtirok etadi;
 Kengash vakolatiga kiradigan masalalar bilan bog‘liq murojaatlarni ko‘rib chiqadi va natijalari bo‘yicha tegishli hujjatlarni tayyorlashda qatnashadi.
 Kengash zimmasiga yuklatilgan vazifalar va funksiyalarga muvofiq boshqa vakolatlarni amalga oshirishda ishtirok etadi.
 23. Kengash faoliyatining asosiy masalalari uning majlislarida ko‘rib chiqiladi. Kengash majlisi uning ish rejalari asosida har chorakda kamida bir marta chaqiriladi.
 24. Kengash majlislariga Kengash a’zolari bo‘lmagan boshqa davlat organlari, nodavlat notijorat tashkilotlari va boshqa fuqarolik jamiyati institutlarining vakillari taklif etilishi mumkin.
 25. Kengash majlisi kun tartibining loyihasi kotibiyat tomonidan Kengash a’zolarining takliflari va Kengash raisining topshirig‘i asosida shakllantiriladi.
 26. Kengash majlisini uning raisi olib boradi. Kengash majlisida O‘zbekiston Respublikasi oliy va o‘rta maxsus ta’lim vaziri, uning o‘rinbosarlari va boshqa xodimlar ishtirok etishi mumkin.
 27. Kengash majlisi, agar unda Kengash a’zolarining kamida uchdan ikki qismi (kvorum) ishtirok etgan taqdirda vakolatli hisoblanadi.
 Majlisni o‘tkazish uchun kvorum shakllanmagan taqdirda, Kengashning yangi majlisi o‘tkaziladigan sana e’lon qilinadi.
 28. Kengash qarori majlisda ishtirok etayotgan Kengash a’zolarining oddiy ko‘pchilik ovozi bilan qabul qilinadi.
 29. Kengashning har bir a’zosi qabul qilinayotgan qarorlar bo‘yicha o‘zining fikrini yozma shaklda ifodalashga haqli. Uning fikri Kengash majlisining bayonnomasiga majburiy tartibda qo‘shib qo‘yiladi.
 30. Kengash majlisida qabul qilingan qaror bayonnoma bilan rasmiylashtiriladi. Kengash majlisining bayonnomasi kotibiyat tomonidan imzolanadi, majlisga raislik qiluvchi tomonidan tasdiqlanadi va uch kun muddatda tizimida oliy ta’lim muassasalari bo‘lgan vazirlik va idoralarga, Kengash a’zolariga hamda manfaatdor shaxslarga yuboriladi.
 31. Kengash qarorini tezlik bilan qabul qilish zaruriyati tug‘ilganda, uning raisi tashabbusi bilan qaror Kengashning a’zolari bilan kelishilgan holda so‘rov yo‘li bilan qabul qilinishi mumkin.
 Tizimida oliy ta’lim muassasalari bo‘lgan vazirlik va idoralar Kengashning qabul qilgan qaroriga qo‘shilmagan taqdirda, Kengashning qarorini olgan kundan boshlab o‘n kundan kechikmay unga asoslantirilgan e’tirozini yozma shaklda yuboradi.
 32. Kengash kotibiyati Kengash a’zolari ko‘magida Kengash qarorlari ijrosining borishini o‘rganadi va ko‘rib chiqadi, zarur hollarda, Kengashning raisiga tegishli takliflar kiritadi.
 33. Kengash yig‘ilishi — Kengashning oliy organidir.
 Quyidagilar Kengash yig‘ilishi:
 Kengash faoliyatining asosiy yo‘nalishlarini belgilaydi;
 Kengash tashkiliy tuzilmasini tasdiqlaydi va zarur hollarda unga o‘zgartirish va qo‘shimchalar kiritadi;
 Kengash to‘g‘risidagi nizomga o‘zgartirish va qo‘shimchalar kiritadi;
 Kengash kotibiyati, raisi, raisi o‘rinbosarlarini, taftish komissiyasini saylaydi;
 Kengash raisi, rais o‘rinbosarlari va taftish komissiyasining hisobotlarini eshitadi;
 Kengash faoliyatini qayta tashkil etish yoki uni tugatish to‘g‘risida qaror qabul qiladi.
 Kengash yig‘ilishi o‘zining vakolatidagi boshqa masalalarni ham ko‘rib chiqishi mumkin.
 34. Kengash yig‘ilishi, odatda kamida har uch oyda bir marotaba kengash kotibiyati tomonidan chaqiriladi.
 Navbatdan tashqari Kengash yig‘ilishi kotibiyat, taftish komissiyasi yoki Kengashning 1/4 qismidan kam bo‘lmagan a’zolari murojaatiga ko‘ra, uning vakolatidagi yoki vakolatidan tashqari bo‘lgan kechiktirib bo‘lmaydigan masalalarni muhokama qilish maqsadida chaqirilishi mumkin.
 Kengash a’zolari Kengash yig‘ilishidan kamida ikki kun oldin yozma ravishda ogohlantirilishi zarur.
 Ovoz berishda Kengashning har bir a’zosi bir ovozga ega bo‘ladi.
 Ovoz berish tartibi va shartlari kotibiyat tomonidan belgilanadi.
 35. Kengash Nizomda belgilangan faoliyatini amalga oshirish uchun zarur bo‘lgan yer maydoni, bino va inshootlari, transport vositalari, jihozlari, mulki, moliyaviy va boshqa resurslariga ega bo‘lishi mumkin. 
 Kengash qonunchilik hujjatlariga asosan o‘ziga tegishli mulkka o‘z faoliyati doirasidagi maqsad va vazifalarga hamda ularning mo‘ljallanganligiga mos ravishda egalik qiladi va undan foydalanadi.
 36. Quyidagilar Kengash faoliyatini moliyalashtirish manbalari hisoblanadi:
 O‘zbekiston Respublikasi Oliy va o‘rta maxsus ta’lim vazirligining Oliy ta’lim muassasalarini rivojlantirish jamg‘armasidan ajratiladigan mablag‘lar;
 tizimida oliy ta’lim muassasalari bo‘lgan vazirlik va idoralarning mablag‘lari;
 jismoniy va yuridik shaxslarning homiylik xayriyalari;
 xalqaro moliya tashkilotlarining grantlari;
 qonunchilik hujjatlarida taqiqlanmagan boshqa manbalar.
 37. Kengash taftish komissiyasi (keyingi o‘rinlarda Taftish komissiyasi deb ataladi) — Kengash tomonidan O‘zbekiston Respublikasi qonunlari va mazkur Nizom talablarini bajarilishini nazorat qiladi. Taftish komissiyasi har yili kamida bir marotaba Kengashning moliyaviy xo‘jalik faoliyatini taftishdan o‘tkazadi. Kengash faoliyatida jiddiy kamchiliklar aniqlangan taqdirda, taftish komissiyasi Kengashning navbatdan tashqari majlisini chaqirish masalasini qo‘yish huquqiga ega.
 38. Taftish komissiyasi rais va ikki a’zodan iborat tarkibda Kengash a’zolari ichidan besh yil muddatga saylanadi. Taftish komissiyasi a’zolari bir necha marotaba qayta saylanishi mumkin. Kengash boshqaruvi a’zolari hamda Kengashda asosiy shtatda faoliyat ko‘rsatuvchi xodimlar Taftish komissiyasiga saylanmaydilar.
 39. Taftish komissiyasi, o‘z qarorlarini qabul qilishda uning a’zolaridan kamida ikki nafari ishtirok etgan hollarda vakolatli hisoblanadi. Taftish komissiyasi qarorlari ochiq ovoz berish yo‘li bilan, uning majlisida ishtirok etayotgan a’zolarining oddiy ko‘pchilik ovozi asosida qabul qilinadi. Ovozlar teng bo‘lgan hollarda, Taftish komissiyasi raisining ovozi hal qiluvchi hisoblanadi. Taftish komissiyasi bayonnomasi uning majlisida ishtirok etayotgan barcha a’zolar tomonidan imzolanadi.
 40. Taftish komissiyasi raisi Kengash va uning boshqaruvi majlislarida maslahat ovozi bilan ishtirok etish huquqiga ega. Kengash va uning boshqaruvi tomonidan Kengash faoliyatining moliyaviy masalalari muhokamasi bo‘yicha o‘tkaziladigan majlislarga Taftish komissiyasi raisini taklif etish shart. Bunday majlislarda Taftish komissiyasi raisi hal qiluvchi ovoz huquqiga ega.
 41. Kengash boshqaruvining qaroriga ko‘ra Kengashning moliyaviy-xo‘jalik faoliyati taftishi mustaqil auditorlik tashkilotlari tomonidan ham o‘tkazilishi mumkin.
 42. Kengash faoliyati haqidagi ma’lumotlar Kengashning rasmiy veb-saytida muntazam ravishda yoritib boriladi.
 43. Kengashni qayta tashkil etish va tugatish qonunchilik hujjatlarida belgilangan tartibda amalga oshiriladi.